**Frunze pierdute**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cincizeci de ani, de când încerci, mereu,

Condeiul, gândurile și cerneala,

N-au mai ajuns să-ți curme, fătul meu,

Frica de tine și-ndoiala.

Te temi și-acum de ce te-ai mai temut,

De pagina curată și de rândul,

Și de cuvântul de la început.

Te sperie și litera și gândul.

Foile tale scrise, de hârtie,

Se rup și zboară, ca dintr-o livadă

Frunzele smulse-n vijelie,

Fără ca piersicul să și le vadă.

La fiece cuvânt, o șovăire

Te face să tresari și-ai aștepta.

Parcă trăiești în somn și-n amintire

Și nu știi cine-a scris cu mâna ta.